IVL ขายหุ้นกู้ 195 ล้านเหรียญสิงคโปร์หมดเกลี้ยง ระดมทุนใช้รีไฟแนนซ์
IVL ฟุ้งขายหุ้นกู้สกุลเงินตปท.ในตลาดสิงคโปร์หมดเกลี้ยง โดยหุ้นกู้มีมูลค่า 195 ล้านเหรียญสิงคโปร์ อายุ 10 ปี ดบ.3.73% ระดมทุนเพื่อใช้ในการรีไฟแนนซ์-ขยายเวลาการชำระหนี้
7 ต.ค. 2558

นาย Sanjay Ahuja ประธานเจ้าหน้าที่ฝ่ายการเงิน บริษัท อินโดรามา เวนเจอร์ส จำกัด (มหาชน) หรือ IVL ระบุว่า บริษัทประสบความสำเร็จในการออกและเสนอขายหุ้นกู้สกุลเงินต่างประเทศในตลาดสิงคโปร์และเป็นบริษัทไทยแห่งแรกที่ได้รับการค้ำประกันโดย Credit Guarantee &amp; Investment Funds (CGIF) ซึ่งเป็นกองทุน (Trust Fund) ของธนาคารเพื่อการพัฒนาแห่งเอเชีย (Asian Development Bank หรือ ADB)
โดยหุ้นกู้นี้มีอายุ 10 ปี อัตราดอกเบี้ยที่คงที่ที่ 3.73% ต่อปี กำหนดชำระดอกเบี้ยปีละ 2 ครั้ง และได้รับการจัดอันดับความน่าเชื่อถือที่ระดับ AA จาก S&amp;P
“เรารู้สึกยินดีเป็นอย่างมากที่การเสนอขายหุ้นกู้ในครั้งนี้ขายหมดในเวลาเพียงไม่กี่ชั่วโมงและมีผู้จองซื้อเกินกว่าสิทธิ์…สะท้อนให้เห็นถึงความเชื่อมั่น อันเป็นผลจากชื่อเสียงของบริษัท อินโดรามา เวนเจอร์สและการค้ำประกันในลักษณะไม่มีเงื่อนไขจาก CGIF โดยเงินที่ได้รับจากการออกและเสนอขายหุ้นกู้ในครั้งนี้จำนวน 195 ล้านเหรียญสิงคโปร์ บริษัทจะนำไปใช้ในการรีไฟแนนซ์และขยายเวลาการชำระหนี้” ” นาย Sanjay Ahuja กล่าว
ทั้งนี้ การออกและเสนอขายหุ้นกู้ของอินโดรามา เวนเจอร์สในตลาดสิงคโปร์ในครั้งนี้ นับเป็นเหตุการณ์สำคัญของบริษัทการได้รับการสนับสนุนจาก CFIF ถือเป็นการพัฒนาอีกก้าวของตลาดตราสารหนี้ของบริษัทที่ดำเนินกิจการในประเทศไทย
โดยบริษัทได้แต่งตั้งให้ธนาคาร ซีไอเอ็มบี แบงค์ เบอร์ฮาด (CIMB Bank Berhad) และธนาคาร ยูโอบี (United Overseas Bank Ltd.) เป็นผู้จัดการและจัดจำหน่ายร่วมในครั้งนี้